Թվում էր, թե Սանասարյանը պարբերաբար կորցնում է մտքի թելը եւ թուղթն աչքի առաջ պահելով՝ մի պատահական տեղից որևէ պարբերություն է կարդում։ Երբ լրագրողները նրան ասում էին, որ ոչինչ չեն հասկանում, նա հակադարձում էր․ «Ժողովուրդ ջան, անպայման ասելու եմ, ժպտացեք, շատ կարեւոր է, որ ժպտաք»։ Կամ՝ «Տպավորություն ունեմ, որ դժգոհ եք, որ բյուջե գումարներ ենք վերադարձնում»։ Սանասարյանի թվարկած ընկերություններից քրեական գործ է հարուցվել միայն «Հայրենիք-Սփյուռք» կազմակերպության դեմ։ Ի դեպ, իշխանական լրատվամիջոցը՝ Հանրայինը, որը նույն ղեկավար կազմով Նիկոլենք ժառանգել են նախկիններից, Սանասարյանը ներկայացրեց որպես տուժող։ «Ունենք մի դեպք, երբ սփյուռքի նախարարությունը 75 մլն դրամ նախատեսել է փոխանցել Հանրային հեռուստաընկերությանը՝ ֆիլմեր պատրաստելու համար, բայց Հանրայինը թուղթ է ներկայացրել, որ ֆիլմերը նկարվել են Հ1-ի միջոցներով։ Իրավապահները պետք է որոշեն, թե այդ փողն ուր է գնացել»։ Դավիթ Սանասարյանն անընդհատ ընդգծում էր Հ1-ի առավելությունը մյուս հեռուստաընկերությունների նկատմամբ։ Նա ասում էր՝ Հ1-ը ցույց է տվել, կամ՝ ասուլիսից հետո համեցեք Հ1, ես կպատասխանեմ ձեր հարցին։